Ørbæk Bryggeri ligger i Ørbæk på Østfyn. Det blev grundlagt i 1906 som maltølsbryggeri, og fra 1914 blev der tillige produceret hvidtøl. Bryggeriet var først familiejet, men havde skiftende ejere fra sidst i 1970'erne til starten af 1990'erne, hvor det lukkede helt. I 1996 blev bryggeriet overtaget af de nuværende ejere, som i begyndelsen producerede økologisk sodavand og juice. I 2001 blev ølproduktionen genoptaget, og i 2002 kom den første øl, Brown Ale, på markedet. Alle produkter fra Ørbæk Bryggeri er fremstillet af økologiske råvarer.